ДИРЕКТИВА 2008/87/ЕО НА КОМИСИЯТА
от 22 септември 2008 година
за изменение на Директива 2006/87/ЕО на Европейския парламент и на Съвета за установяване на технически изисквания за плавателните съдове по вътрешни водни пътища
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2006/87/ЕО на Европейския парламент и на Съвета от 12 декември 2006 година за установяване на технически изисквания за плавателните съдове по вътрешни водни пътища и за отменяне на Директива 82/714/ЕИО на Съвета (1), и по-специално първото изречение на член 20, параграф 1 от нея,
като има предвид, че:
(1)
От приемането на директивата през декември 2006 г. бяха приети изменения на регламента за инспекция на плавателни съдове по р. Рейн в съответствие с член 22 от ревизираната конвенция за плаването по р. Рейн. Следователно е необходимо Директива 2006/87/ЕО да бъде съответно изменена.
(2)
Следва да се гарантира, че удостоверението на Общността за корабоплаване и удостоверението за корабоплаване, издавано в съответствие с регламента за инспекция на плавателни съдове по р. Рейн, се издават на основата на технически изисквания, които гарантират еквивалентно ниво на безопасност.
(3)
С цел избягване на изкривявания на конкуренцията както и на различни нива на безопасност, измененията на Директива 2006/87/ЕО трябва да бъдат приложени възможно най-бързо.
(4)
Мерките, предвидени в настоящата директива, съответстват на становището на комитета, посочен в член 7 от Директива 91/672/ЕИО на Съвета от 16 декември 1991 г. относно взаимното признаване на национални свидетелства за капитани на речни кораби за превоз на стоки и пътници по вътрешни водни пътища (2),
ПРИЕ НАСТОЯЩАТА ДИРЕКТИВА:
Член 1
Приложение II към Директива 2006/87/ЕО се изменя в съответствие с приложение I към настоящата директива.
Член 2
Приложения V и VI към Директива 2006/87/ЕО се изменят в съответствие с приложение II към настоящата директива.
Член 3
Държавите-членки, които имат вътрешни водни пътища, както е посочено в член 1, параграф 1 от Директива 2006/87/ЕО, въвеждат в сила необходимите законови, подзаконови и административни разпоредби, за да се съобразят с настоящата директива, считано от 30 декември 2008 г. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
Член 4
Настоящата директива влиза в сила в деня на публикуването ѝ в Официален вестник на Европейския съюз.
Член 5
Адресати на настоящата директива са държавите-членки, които имат вътрешни водни пътища, както е посочено в член 1, параграф 1 от Директива 2006/87/ЕО.
Съставено в Брюксел на 22 септември 2008 година.